Nuwe tegnologie 'maak korrupsie onmoontlik' | Netwerk24
Deur William Horne 14 Augustus 2019 05:30
Amper alle vorms van korrupsie vereis dat dokumente iewers langs die pad vervals of onwettig gewysig word.
iPlate se digsig maak van 'n QR-kode gebruik om die egtheid van dokumente te bevestig. Foto: ISTOCK
As jy dus die egtheid van dokumente kan beskerm, kan jy 'n slag teen korrupsie slaan.
Dit is presies wat die Suid-Afrikaanse maatskappy iPlate beoog deur dokumente vas te lê deur middel van 'n QR-kode.
Sy sogenaamde digsig (digital signature) lê die oorspronklike dokument vas deur middel van 'n QR-kode wat op die papierdokument gebosseleer is, of op 'n elektroniese dokument gekodeer is.
Die digsig verseker die egtheid van die inligting deur dit digitaal vas te lê, waardeur die oorspronklike inligting beskerm word en dit onmoontlik gemaak word vir enigiemand om belangrike dokumente te wysig of te vervals vir misdadige doeleindes," sê iPlate in 'n verklaring.
"Mense plaas steeds baie vertroue in papierdokumente as bewys van egtheid. In dié tyd van kunsmatige intelligensie en die vierde nywerheidsrevolusie bestee maatskappye miljarde aan kubersekuriteit, maar gebruik steeds 'n rubberstempel om belangrike dokumente soos bankstate, akademiese kwalifikasies en betalingsbewyse se egtheid te bevestig," sê Dev Naicker, uitvoerende hoof van iPlate.
"Maar daar kan maklik gepeuter word met gedrukte dokumente en dit is waar korrupsie op 'n wêreldwye vlak plaasvind. Dit is die skuiwergat wat baie bedrieërs gebruik om die stelsel te omseil.
"Dit is moeilik om die morele kern van 'n korrupte persoon te verander. Maar dit is maklik om dit vir hulle moeiliker te maak om hul korrupte bedrywighede te pleeg," sê Naicker.